जमशेदपुर: जमशेदपुर के सोनारी थाना क्षेत्र में विगत दिनों हुए अजय साव हत्याकांड के मुख्य आरोपी मनीष सिंह ने शुक्रवार दोपहर को जमशेदपुर न्यायलय मे सरेंडर कर दिया। वैसे, उसने एक वीडियो भी जारी किया है, जिसमें उसने बी. राय नामक एक व्यक्ति पर उस हत्या में संलिप्त होने का आरोप लगाया है।
इस हत्याकांड मे संलिप्त नौ अपराधियों को छह हथियार के साथ पुलिस ने पहले ही गिरफ्तार कर लिया था और उन्हें न्यायिक हिरासत मे भेज दिया था।
लेकिन इस मामले का मुख्य आरोपी मनीष सिंह पुलिस की गिरफ्त से बाहर था।
शुक्रवार को उसने जमशेदपुर न्यायालय में सरेंडर कर दिया।
उसके द्वारा जारी किये गये वीडियो में उसने कहा है कि घटना से उसका कोई लेना देना नहीं था।
उसके वीडियो के अनुसार घटना से कुछ दिन पूर्व वह अपने परिवार के साथ वैष्णव देवी गया हुआ था।
उसने कहा है कि घटना मे राजनीतिक पार्टी से ताल्लुक रखने वाले सोनारी निवासी एक व्यक्ति का हाथ है।
उसने आरोप लगाया है कि वह व्यक्ति जुआ, सट्टा जैसे कई अवैध धंधों को संचालित करता है, जिसका विरोध उसने (मनीष ने) किया था, जिस कारण उसने उसे (मनीष को) इस घटना में फसाया है।
मनीष ने कहा कि उसने न्यायलय और जिला प्रशासन पर भरोसा कर खुद सरेंडर कर दिया है और उसे पूरी उम्मीद है कि मामले की पूर्णतः जाँच होगी ओर सही दोषी को सजा मिलेगी।